Document ID: 32001R0080

Komisjoni määrus (EÜ) nr 80/2001,
16. jaanuar 2001,
millega kehtestatakse nõukogu määruse (EÜ) nr 104/2000 üksikasjalikud rakenduseeskirjad tootjaorganisatsioonide tunnustamist käsitlevate teatiste, hindade kindlaksmääramise ja sekkumise kohta kalandus- ja akvakultuuritooteturu ühise korralduse raames
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. detsembri 1999. aasta määrust (EÜ) nr 104/2000 kalandus- ja akvakultuuritooteturu ühise korralduse kohta, [1] eriti selle artikli 34 lõiget 2,
ning arvestades järgmist:
(1) Komisjon avaldab kooskõlas määruse (EÜ) nr 104/2000 artikli 13 lõikega 6 igal aastal tunnustatud tootjaorganisatsioonide ja nende ühenduste loetelu. Seepärast peavad liikmesriigid esitama komisjonile piisava teabe.
(2) Komisjonil peab olema võimalik jälgida tootjaorganisatsioonide tegevust hinna tasakaalustamisel ja seda, kuidas need rakendavad rahalise hüvitise ja ülekandelisatasu süsteeme.
(3) Vastavalt määruse (EÜ) nr 104/2000 artiklitega 21-26 ettenähtud ühenduse sekkumisvõimalusele on vaja teavet täpselt määratletud piirkondades korrapäraselt registreeritud hindade kohta.
(4) Ühise kalanduspoliitika haldamise raames on võetud kasutusele liikmesriikide ja komisjoni vaheline elektrooniline andmeedastussüsteem (FIDES II-süsteem). Seda tuleks kasutada käesolevas määruses osutatud teabe kogumiseks.
(5) Seetõttu tuleks lihtsustada, ühtlustada ja täiendada andmeid, mis on varem kogutud kooskõlas komisjoni 26. juuli 1993. aasta määrusega (EMÜ) nr 2210/93 kalandus- ja akvakultuuritooteturu ühise korraldusega seotud teabe edastamise kohta, [2] muudetud määrusega (EÜ) nr 843/95 [3]. Seepärast tuleks koostada uus määrus ja tunnistada kehtetuks määrus (EMÜ) nr 2210/93.
(6) Käesoleva määrusega ettenähtud meetmed on kooskõlas kalandustooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
I PEATÜKK
Tootjaorganisatsioonide ja nende ühenduste tunnustamist käsitlevad teatised
Artikkel 1
Liikmesriigid edastavad komisjonile määruse (EÜ) nr 104/2000 artikli 6 lõike 1 punktis c ja artikli 13 lõike 3 punktis d osutatud teabe hiljemalt kahe kuu jooksul pärast otsuse vastuvõtmise kuupäeva.
Teave ja selle esitusviis on määratletud käesoleva määruse I lisas.
II PEATÜKK
Hinnad ja sekkumine
Artikkel 2
Liikmesriigid edastavad komisjonile määruse (EÜ) nr 104/2000 artikli 17 lõikes 4 osutatud teabe hiljemalt kahe kuu jooksul pärast kalandusaasta algust.
Liikmesriigid teavitavad komisjoni viivitamata kõikidest esimeses lõigus osutatud üksikasjaliste andmetega seotud muutustest.
Kõnealune teave ja selle esitusviis on määratletud käesoleva määruse II lisas.
Artikkel 3
Liikmesriigid teatavad komisjonile määruse (EÜ) nr 104/2000 I ja IV lisas loetletud kalaliikide kogused, mis nende territooriumil on igas kvartalis lossitud, müüdud, turult kõrvaldatud ja üle kantud, samuti käesoleva määruse VIII lisa tabelis 1 määratletud eri piirkondades müüdud koguste väärtuse hiljemalt seitsme nädala jooksul pärast kõnealuse kvartali lõppu.
Kui olukord määruse (EÜ) nr 104/2000 I lisas loetletud ühe või mitme kalaliigi suhtes teravneb, teatavad liikmesriigid komisjonile nende territooriumil lossitud, müüdud, turult kõrvaldatud ja ülekantud kogused iga kahe nädala järel ning käesoleva määruse VIII lisa tabelis 1 määratletud eri piirkondades müüdud koguste väärtuse hiljemalt kahe nädala jooksul pärast kõnealuse kahenädalase perioodi lõppu.
Kõnealune teave ja selle esitusviis on määratletud käesoleva määruse III lisas.
Artikkel 4
Liikmesriigid teatavad komisjonile igas kvartalis kõikide määruse (EÜ) nr 104/2000 I lisas loetletud ning turult kõrvaldatud toodete väärtuse ja kogused komisjoni määruse (EMÜ) nr 1501/83 [4] artiklis 1 sätestatud kõrvaldamisvõimaluste kaupa hiljemalt kaheksa nädala jooksul pärast kõnealuse kvartali lõppu.
Kõnealune teave ja selle esitusviis on määratletud käesoleva määruse IV lisas.
Artikkel 5
Liikmesriigid teatavad komisjonile kõikide määruse (EÜ) nr 104/2000 II lisas loetletud toodete kogused, mis on igas kvartalis lossitud, müüdud ja ladustatud käesoleva määruse VIII lisa tabelis 1 määratletud eri piirkondades, samuti müüdud koguste väärtuse hiljemalt kuue nädala jooksul pärast kõnealuse kvartali lõppu.
Kõnealune teave ja selle esitusviis on määratletud käesoleva määruse V lisas.
Artikkel 6
Liikmesriigid teatavad komisjonile kõikide määruse (EÜ) nr 104/2000 III lisas loetletud toodete kogused, mille tootjaorganisatsioon on igal kuul lossinud, müünud ja tarninud tööstusele käesoleva määruse VIII lisa tabelis 1 määratletud eri piirkondades, ning tööstusele tarnitud koguste väärtuse hiljemalt kuue nädala jooksul pärast kõnealuse kuu lõppu.
Kõnealune teave ja selle esitusviis on määratletud käesoleva määruse VI lisas.
Artikkel 7
Liikmesriigid esitavad komisjonile igal aastal kolme kuu jooksul pärast kõnealuse aasta lõppu teabe, mis võimaldab kindlaks määrata määruse (EÜ) nr 104/2000 artiklitega 23 ja 25 ettenähtud vajalike tasakaalustamis- ja ladustamistoimingutega seotud tehnilised kulud.
Kõnealune teave ja selle esitusviis on määratletud käesoleva määruse VII lisas.
III PEATÜKK
Üld- ja lõppsätted
Artikkel 8
Liikmesriigid edastavad komisjonile teabe elektrooniliselt, kasutades selleks ülekandesüsteemi, mida ühise kalanduspoliitika haldamise raames andmete vahetamiseks praegu kasutatakse (FIDES II-süsteemi).
Artikkel 9
Määrus (EMÜ) nr 2210/93 tunnistatakse kehtetuks.
Artikkel 10
Käesolev määrus jõustub 1. jaanuaril 2001.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. jaanuar 2001

Labels: 12
2
6